Vlugtelinge steeds hoofpyn vir Kaapstad | Maroela Media
Die Stad Kaapstad het sy kommer uitgespreek oor die vlugtelinge wat maande lank al die middestad van die stad beset. Hulle skuil al van verlede jaar af in die Metodistekerk en omliggende gebiede in die Kaapse middestad.
JP Smith, die stad se burgemeesterskomiteelid vir veiligheid, sê hulle doen alles in hul vermoë om 'n oplossing vir dié vlugtelingkrisis te vind.
'n Groep van sowat 500 vlugtelinge het aanvanklik in Oktober buite die Verenigde Nasies se hoëkommissariaat vir vlugtelinge (VNHKR) in die Waldorf-arkade in die Kaapse middestad uitgekamp. Polisie het hulle hier verjaag, waarna hulle na die Metodistekerk gevlug het. Dié kerk huisves die groep vlugtelinge al sedert einde Oktober.
Van dié vlugtelinge het tydelike skuilings in die omgewing buite die kerk opgerig.
Die vlugtelinge eis noodbehuising totdat hulle kan verhuis na 'n land van hul keuse. Hulle het die voorstel van herintegrasie verwerp en die VNHKR het herhaaldelik gesê hervestiging in 'n ander land is nie moontlik nie.
Smith sê die besetting van die kerk en omliggende omgewing het reeds gelei tot talle oortredings van die stadswette. Behalwe dat sakeondernemings in die gebied swaar trek, neem kriminele aktiwiteite by die dag toe.
Die stad gaan op 28 Januarie terug hooggeregshof toe om 'n langtermynoplossing vir dié vlugtelingskrisis te vind.
Soos vroeër berig is die vlugtelinge, wat na talle waarskuwings steeds onwettig die perseel van die Verenigde Nasies se hoëkommissariaat vir vlugtelinge in Brooklyn, Pretoria, beset het, in November deur polisiebeamptes verwyder. Dié vlugtelinge het vir meer as 'n maand by die kantoor in Brooklyn uitgekamp voordat die Pretoriase hooggeregshof die uitlanders beveel het om die gebied binne drie dae te verlaat.